
Бүген Татарстан Республикасы Президенты Рөстәм Миңнеханов Париждагы террористик актлар сериясенә бәйле рәвештә Франция Республикасының Россия Федерациясендәге Гадәттән тыш һәм Тулы вәкаләтле Илчесе Жан Морис Риперга кайгы уртаклашу телеграммасы җибәрде.

«Хөрмәтле Илче әфәнде!

Татарстан Республикасы халкы исеменнән, шәхсән үз исемемнән күп санда кешеләр һәлак булуга китергән террористик актлар сериясенә бәйле рәвештә Франция халкының тирән кайгысын уртаклашам.

Бу – кешелексез җинаять, ул әрнү хисе һәм коточкыч тойгылар уята, аны барлык кешеләр дә тетрәнеп кабул итә, - диелә телеграмма текстында. – Мондый явыз хәлләргә каршы кешелек җәмгыятенең барлык гуманистик көчләрен туплап кына каршы торырга мөмкин. Без чын күңелдән фаҗигадә һәлак булганнарның туганнарының һәм якыннарының хәсрәтен уртаклашабыз, Франция халкы белән бергә кайгырабыз, аларга бу авыр көннәрендә күңел ныклыгы һәм сабырлык телибез.

Татарстан Республикасы Президенты Р.Н. Миңнеханов».
Рөстәм Миңнеханов Париждагы террористик актлар сериясенә бәйле рәвештә кайгы уртаклашу белдерде